
     AVIZ
asupra propunerii legislative pentru modificarea  şi completarea Legii nr. 448/2006 privind protecţia şi promovarea drepturilor persoanelor
 cu handicap
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea  şi completarea Legii nr. 448/2006 privind protecţia şi promovarea drepturilor persoanelor cu handicap , trimisă cu adresa nr. PL.x 90 din 11 februarie 2009 şi înregistrat sub nr. 31/186 din  12.02.2009.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.


Senatul a respins propunerea legislativă în şedinţa din 4 februarie 2009.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 3 martie 2009.


Membrii comisiei au examinat propunerea legislativă supusă avizării, expunerea de motive la propunerea legislativă şi avizul favorabil al Consiliului Legislativ cu nr. 898 din 29.07.2008, precum şi punctul de vedere al Guvernului, transmis cu adresa nr. 2676 din 23.10.2008, prin care nu susţie adoptarea iniţiativei legislative.


Membrii comisiei au constatat că propunerea legislativă face obiectul art. 86 alin. (2) din Legea nr. 448/2006, şi nu al art. 85 alin. (2), cum greşit este prezentată în propunerea legislativă. De asemenea, obiectul iniţiativei legislative se stabileşte prin ordin comun al ministrului muncii, familiei şi egalităţii de şanse şi al ministrului sănătăţii.



În urma dezbaterilor, membrii comisiei au hotărât, cu unanimitate de voturi, avizarea negativă a propunerii legislative.


Prin natura reglementărilor, propunerea legislativă face  parte din categoria legilor organice.
                              PREŞEDINTE,                              SECRETAR,
                                  Daniel Buda                              Gabriel Andronache
Consilier

